વહીવટમાં અને વિકાસનાં કામોમાં અનુકૂળતા રહે અને લોકોને અગવડ ન પડે કે ખર્ચ ઘટે એ બધા ઉપરાંત મોદીને શું ફાયદો? 2014માં મોદી તેમની લોકપ્રિયતાની ચરમસીમા પર હતા અને તેના આધારે તેમને સૂંડલામોઢે મત મળ્યા. મોદીવેવને કારણે ભાજપ આખું ઉત્તરપ્રદેશ તાણી ગયું અને ઇતિહાસ રચાઇ ગયો. મોદી જાણે છે કે દરેક વખતે ઇતિહાસ રચવો શક્ય નથી. મોટાભાગનાં રાજ્યોમાં ભાજપને મહત્તમ બેઠકો મળી ચૂકી છે. સ્વાભાવિક રીતે જ આમાં હવે ઘટાડો થવાનો છે. મોદીની ગણતરી એ છે કે લોકપ્રિયતા વધુ ઘટે એ પહેલાં આ વેવથી વધુ નફો રળી લેવો. જો આ વેવની તાકાત સાવ ક્ષીણ થઇ જાય તો ઘણે ઠેકાણેથી સત્તા ગુમાવવી પડે. બીજું, આ અને આવા ઇનોવેટિવ (નવી પેઢીના લોકો માટે ખાસ) આઇડિયાથી વોટરોને ઇમ્પ્રેસ કરી શકાય. તાર્કિક રીતે મોદી ખર્ચ ઘટાડવાની વાત કરે છે તો તેમાં ખોટું શું છે? આ વાત કોઇના પણ ગળે ઊતરી જાય એવી છે. જે વિરોધ કરે તેને દેશવિરોધી બતાવી શકાય કારણ કે દેશના પૈસા વેડફાય છે એ પણ હકીકત છે. જે આ સૂચિત દરખાસ્તનો વિરોધ કરશે તેને પણ ચૂંટણીપ્રચારમાં મોદી આડેહાથ લેશે અને તેમને ભ્રષ્ટાચારના સપોર્ટર ગણાવશે. મોદીની આ યોજનાનું નામ છે એક ઝાટકે કોંગ્રેસમુક્ત ભારત!